text: Stjal nummerplade fra politibil - anholdt 3,5 sekunder efter
  01 september 2018 kl. 04.26
  En 18-årig mand stjal i nat en nummerplade fra en politibil, men 3,5 sekunder efter blev han anholdt af en hundepatrulje.
  Det var ikke længe, en 18-årig mand var på fri fod, da han i nat besluttede sig for at stjæle en nummerplade fra en politibil i Esbjerg. 
  Manden rev nummerpladen af bilen med plastikholder og skruer og løb afsted, men ikke mere end 100 meter væk holdt en hundepatrulje, som han løb lige i armene på. Manden blev kørt på politistationen, hvorefter han blev løsladt.
  - Han forklarede, at nogle venner havde sagt, at han ikke turde at stjæle den. Det gjorde han, så det skulle han lige bevise, fortæller vagtchefen hos Syd- og Sønderjyllands Politi. 
  Manden står nu til at få en bøde.
  